b'\n_START_ARTICLE_\nJapanska carska obitelj\n_START_PARAGRAPH_\nJapanska carska ku\xc4\x87a (jap. \xe7\x9a\x87\xe5\xae\xa4 k\xc5\x8dshitsu), tako\xc4\x91er Carska obitelj, odnosno dinastija Yamato, obuhva\xc4\x87a one \xc4\x8dlanove pro\xc5\xa1irene obitelji vladaju\xc4\x87eg cara Japana koji obavljaju slu\xc5\xbebene i javne du\xc5\xbenosti. Prema va\xc5\xbee\xc4\x87em Ustavu Japana, japanski car je "simbol dr\xc5\xbeave i jedinstva naroda". Drugi \xc4\x8dlanovi carske obitelji obavljaju ceremonijalne i dru\xc5\xa1tvene du\xc5\xbenosti, ali nemaju ulogu u poslovima vlade._NEWLINE_Japanska monarhija najstarija je neprekinuta nasljedna monarhija na svijetu. Carska ku\xc4\x87a priznaje 125 vladara po\xc4\x8dev\xc5\xa1i od legendarnog cara Jimmu nastavljaju\xc4\x87i se prema aktualnom caru Akihitu._NEWLINE_Povijesno gledano, naslje\xc4\x91ivanje na Krizanteminom prijestolju op\xc4\x87enito je i\xc5\xa1lo po mu\xc5\xa1koj liniji carskog podrijetla. Carski klan je prethodno uklju\xc4\x8divao i odre\xc4\x91ene pobo\xc4\x8dne linije ili shinn\xc5\x8dke (kne\xc5\xbeevske ku\xc4\x87e). Pre\xc5\xbeivjeli shinn\xc5\x8dke i nekoliko drugih grana pro\xc5\xa1irenog carskog klana (\xc5\x8dke) bili su degradirani u status puka 1947. godine._NEWLINE_Prije restauracije Meiji, Japan je imao osam \xc5\xbeenskih tenn\xc5\x8d ili vladaju\xc4\x87ih carica, a sve su bile k\xc4\x87eri mu\xc5\xa1ke linije carskog klana. Niti jedna nije zasjela na tron kao \xc5\xbeena ili kao udovica cara, niti su se navedene carice udavela niti su rodile nakon stupanja na prijestolje._NEWLINE_\xc4\x8clankom 2. Ustava Japana propisano je da \xc4\x87e "carsko prijestolje biti dinasti\xc4\x8dko i nasljedno u skladu sa Zakonom o carskom dvoru koji donosi Diet". Zakon iz 1947. zadr\xc5\xbeao je isklju\xc4\x8denje naslje\xc4\x91ivanja po \xc5\xbeenskoj liniji iz ranijeg Zakona iz 1889. \xc4\x8clanak 5. Zakona o carskom dvoru (\xe7\x9a\x87\xe5\xae\xa4\xe5\x85\xb8\xe7\xaf\x84 K\xc5\x8dshitsu Tenpan) odre\xc4\x91uje carsku obitelj (\xe7\x9a\x87\xe6\x97\x8f) koju \xc4\x8dine: car (\xe7\x9a\x87\xe5\x90\x8e k\xc5\x8dg\xc5\x8d); velika carica majka (\xe5\xa4\xaa\xe7\x9a\x87\xe5\xa4\xaa\xe5\x90\x8e tai-k\xc5\x8dtaig\xc5\x8d); carica majka (\xe7\x9a\x87\xe5\xa4\xaa\xe5\x90\x8e k\xc5\x8dtaig\xc5\x8d); carevi zakoniti sinovi i zakoniti unuci u zakonitoj mu\xc5\xa1koj liniji (\xe8\xa6\xaa\xe7\x8e\x8b shinn\xc5\x8d) i njihovi supruge (\xe8\xa6\xaa\xe7\x8e\x8b\xe5\xa6\x83 shinn\xc5\x8dhi); careve neudane zakonite k\xc4\x87eri i neudane zakonite unuke u zakonitoj mu\xc5\xa1koj liniji (\xe5\x86\x85\xe8\xa6\xaa\xe7\x8e\x8b naishinn\xc5\x8d); ostali zakoniti mu\xc5\xa1ki potomci cara u tre\xc4\x87im i kasnijim generacijama u zakonitoj mu\xc5\xa1koj liniji (\xe7\x8e\x8b \xc5\x8d) i njihove supruge (\xe7\x8e\x8b\xe5\xa6\x83 \xc5\x8dhi); i ostale neudane zakonite \xc5\xbeenske potomkinje u tre\xc4\x87oj i kasnijim generacijama u zakonitoj mu\xc5\xa1koj liniji (\xe5\xa5\xb3\xe7\x8e\x8b jo\xc5\x8d). Shinn\xc5\x8d i \xc5\x8d se prevode kao "princ" ("carevi\xc4\x87"), dok se nazivi shinn\xc5\x8dhi, naishinn\xc5\x8d, \xc5\x8dhi i jo\xc5\x8d prevode kao "princeza" ("carevna")._NEWLINE_Nakon uklanjanja 11 pobo\xc4\x8dnih grana iz Carske ku\xc4\x87e u listopadu 1947., slu\xc5\xbebeno \xc4\x8dlanstvo carske obitelji bilo je ograni\xc4\x8deno na mu\xc5\xa1ke potomke cara Taish\xc5\x8d, isklju\xc4\x8duju\xc4\x87i \xc5\xbeene koje su se udale izvan carske obitelji i njihove potomke. Trenuta\xc4\x8dno Carska obitelj broji 19 \xc4\x8dlanova.'